ФИЛОСОФИЯ ( фил ... һәм гр. sophía — аҡыл ) , кеше , йәмғиәт , донъя , Алла ( дини Ф . ) йәшәйешенең дөйөм мәсьәләләренә төплө яуап эҙләүгә йүнәлтелгән донъяға ҡараш тибы ; тәбиғәттең , йәмғиәттең һәм фекер йөрөтөүҙең төп закондары тураһындағы фән . Антик дәүерҙә Ф. йыһан , уның ҡоролошо , тәү нигеҙе , йыһан , кеше һәм йәмғиәт араһындағы дөйөм закондар , мөнәсәбәттәр тураһындағы фән ; урта быуаттарҙа Ф. дини тәғлимәткә ҡарата икенсел урынды биләгән ; 17 — 19 бб . Ф . — йәшәйеш , кеше аңы , танып белеү механизмдары , тел тураһындағы фән ; 20 б . — фән теле ( неопозитивизм ) , тел ( аналитик , лингвистик Ф . ) , мәҙәниәт текстары һәм уларҙың нигеҙен тәшкил иткән структуралар ( структурализм һәм постмодернизм ) тураһында тәғлимәт тип ҡабул ителгән .